คลังรับเอสเอ็มอีเข้าไม่ถึงซอฟท์โลนธปท.-ออมสิน
คลังตั้งกองทุน5หมื่นล้านช่วยเอสเอ็มอีเข้าไม่ถึงซอฟท์โลน ธปท. -ออมสิน
1 มิ.ย. 2563

นายอุตตม สาวนายน รมว.คลัง เปิดเผยว่า กรณีที่ผู้ประกอบการเอสเอ็มอี ไม่สามารถเข้าถึงสินเชื่อดอกเบี้ยต่ำ (ซอฟท์โลน) ของธนาคารแห่งประเทศไทย (ธปท.) 5 แสนล้านบาท และธนาคารออมสิน 1.5 แสนล้านบาท เป็นการช่วยเหลือเพียงส่วนหนึ่ง แต่ก็ยังไม่เพียงพอ ซึ่งได้ให้ ธปท. และธนาคารออมสิน แก้ปัญหาที่เกิด ในส่วนของคลัง สำนักงานเศรษฐกิจการคลัง (สศค.)อยู่ระหว่างการเตรียมกองทุนวงเงินไม่เกิน 5 หมื่นล้านบาท เพื่อช่วยเหลือรายที่เข้าไม่ถึงซอฟท์โลนของธปท. และธนาคารออมสิน และจะเสนอครม.ในเร็วๆ นี้
สำหรับ การใช้เงินกู้ตามพระราชกำหนด (พ.ร.ก.) กู้เงินฉุกเฉิน 1 ล้านล้านบาท ในส่วนของการใช้ฟื้นฟูเศรษฐกิจ 4 แสนล้านบาท จะไม่มีความล่าช้า ซึ่งขณะนี้ หน่วยงานต่างๆ ได้มีการเตรียมโครงการไว้แล้ว ให้เป็นไปตามกรอบที่สำนักงานสภาพัฒนาการเศรษฐกิจและสังคมแห่งชาติ (สศช.) กำหนดไว้ และจะต้องส่งแผนโครงการกลับมาที่คณะกรรมการกลั่นกรองโครงการ พิจารณาก่อนเสนอเข้าคณะรัฐมนตรี (ครม.) เห็นชอบ
“ไม่ได้หมายความว่าโควิดหมดไปแล้ว เศรษฐกิจจะเหมือนหลอดไฟติดทันที เราก็ต้องเตรียมการ เตรียมโครงการไว้ให้พร้อม โครงการฟื้นฟูก็จะต้องเน้นสร้างความเข้มแข็งในพื้นที่ ครอบคลุมทุกกลุ่ม ทั้งภาคการเกษตร อุตสาหกรรม และวิสาหกิจชุมชน” นายอุตตม กล่าว
นอกจากนี้ จะต้องดูแลปัญหาหนี้นอกระบบหลังโควิดไม่ให้เป็นปัญหาใหญ่ต่อระบบเศรษฐกิจ ซึ่งขณะนี้ ในส่วนของมาตรการการเงินก็ได้มีการตั้งทีมเราไม่ทิ้งกันแล้ว โดยใช้กลไกของธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน และธนาคารธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เตรียมเม็ดเงินสินเชื่อไว้ ส่วนมาตรการชุดที่ไม่ใช่ตัวเงิน ก็จะมีกระทรวงการอุดมศึกษา วิทยาศาสตร์ วิจัยและนวัตกรรม (อว.) ดูแลให้บัณฑิตหางานทำ มีการจัดหางานในพื้นที่ให้
ส่วนกรณีโครงการแจกเงินเยียวยา 5,000 บาท ในมาตรการเราไม่ทิ้งกัน ในส่วนกลุ่มที่มีปัญหาลงทะเบียนไม่ถูกต้องกว่า 1.7 ล้านคน จะมีการแจกเงินให้หรือไม่ อยู่ระหว่างพิจารณาอยู่